Csík Csaba

**ŐRÜLTEK HAZA**

egyfelvonásos

EGYIK

MÁSIK

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*1.*

*Egyik belép.*

EGYIK Szia!

MÁSIK Szia! Hát te?

EGYIK Jöttem.

MÁSIK Látom.

EGYIK *(kezet nyújt)* Győző.

MÁSIK *(elrántja a kezét)* Emlékszem! Ne nyúlkálj!

EGYIK Csak gondoltam eljövök…

MÁSIK Ilyenkor?

EGYIK Múltkor túl gyorsan mentem el.

MÁSIK Hát ja…

EGYIK Bocsi.

MÁSIK Semmi.

EGYIK Bejöhetek?

MÁSIK Nem!

EGYIK Lécci…

MÁSIK De pont most? Miért?

EGYIK Meg akartam beszélni.

MÁSIK Minek?

EGYIK Hiányoztál. *(megsimogatná)*

MÁSIK *(elrántja a fejét)* Ne, ne! Tényleg?

EGYIK Bocsi. Tényleg.

MÁSIK Hát jó. De előbb csináljuk együtt. Moss, vagy soha!

EGYIK Persze!

*Romantikus zene kezdődik, lassított felvételben mosnak kezet egymás mellett.*

MÁSIK Nem gondoltam volna.

EGYIK Jól tettem?

MÁSIK Jól. *(tüsszent)*

EGYIK Basszus!

MÁSIK Nem, nem, nem, szénanátha!

EGYIK Basszus, egy betondzsungelben vagyunk!

MÁSIK Nemcsak szénára! Por, macskaszőr, bodzalé, Fluimucil!

EGYIK Eskü?

MÁSIK Eskü!

EGYIK Bocsáss meg. Csak durvák ezek az idők.

MÁSIK Persze. Nem baj. Szóval?

*Lassan közelítenek egymáshoz a szájak.*

EGYIK Gondolkodtam.

MÁSIK Igen?

EGYIK Rólunk.

MÁSIK Tényleg?

EGYIK Tényleg.

MÁSIK És?

EGYIK Kár lenne…

MÁSIK *(elrántja a fejét)* Bocs, ne, ne, ezt ne.

EGYIK Persze. Persze.

MÁSIK Szóval? Mit gondoltál?

EGYIK Szikrázó téli reggel volt. Korán keltem. Sehol egy felhő, verőfény, éles árnyékok. Színek, illatok. Kiléptem a hotelből. Körülöttem csak úgy nyüzsögtek az emberek és mégis egyedül éreztem magam.

MÁSIK Hol voltál?

EGYIK Nápolyban.

MÁSIK Olaszban???

EGYIK Nyugi.

MÁSIK *(elugrik)* Menj innen!

EGYIK Két hetet otthon ültem. Tiszta vagyok!

MÁSIK Menj, menj, menj!

EGYIK Lécci!

MÁSIK Takarodj!

EGYIK Ne már!

MÁSIK *(üvöltve)* Kifelé innen!

*Egyik szomorúan eloldalog. Másik zokogni kezd, lassan lecsúszik a földre, kezébe temeti az arcát. Mikor ezt észreveszi, elkapja és rázza a két kezét.*

MÁSIK Basszus, basszus, basszus! *(tovább zokog)*

*Sötét. Zene.*

*2.*

*Fény. Egyik és Másik a színpad két oldalán áll. Felolvasnak.*

EGYIK A terroristák felrobbantották a völgyhidat. Legkevesebb harminc jármű a mélybe zuhant. A hatóságok szerint a halálos áldozatok száma több tucatnyi is lehet.

MÁSIK A lázadók elfoglalták a fővárost, de a szállásaikon bezárkózott újságírók még éjjel is szórványos lövöldözéseket jelentettek. A segélyszervezetek humanitárius katasztrófától tartanak.

EGYIK A tettes segélynyújtás nélkül elmenekült.

MÁSIK Megerőszakolta.

EGYIK Felrobbantotta.

MÁSIK Megkéselte.

EGYIK Hadat üzent.

MÁSIK Elvetélt.

EGYIK Éhen halt.

MÁSIK Fekete-Afrika.

EGYIK Észak-Korea.

MÁSIK Kína.

EGYIK Nem elég.

MÁSIK Túl sok.

EGYIK Megbetegedés.

MÁSIK Tornádó.

EGYIK Vulkánkitörés.

MÁSIK Vírus.

EGYIK Szárazság.

MÁSIK Árvíz.

EGYIK Vírus.

MÁSIK Kínai.

EGYIK Bozóttűz.

MÁSIK Vírus.

EGYIK Gáztámadás.

MÁSIK Vírus.

EGYIK Vírus.

MÁSIK Vírus.

EGYIK Vuhan.

MÁSIK Megrohamozta.

EGYIK Vírus.

MÁSIK Vírus.

EGYIK Vírus.

MÁSIK Vírus.

EGYIK Vírus.

MÁSIK Vírus.

EGYIK Vírus.

MÁSIK Vírus.

EGYIK Karantén.

MÁSIK Vírus.

EGYIK Vírus.

MÁSIK Vírus.

EGYIK Vírus.

MÁSIK Vírus.

MÁSIK Karantén.

EGYIK Vírus.

MÁSIK Vírus.

EGYIK Karantén.

MÁSIK Vírus.

EGYIK Karantén

MÁSIK Vírus.

EGYIK Karantén.

MÁSIK Karantén.

*Sötét. Zene.*

*3.*

*Fény. Egyik és Másik kínainak öltözve jön be. Egyik térdel, mert kisfiút játszik.*

MÁSIK Mit ennél vacsorára, kicsim?

EGYIK Denevéret.

MÁSIK Azt nem lehet.

EGYIK Miért?

MÁSIK Mert most betegség van benne. Majd jövőre.

*Térdelve toporzékol.*

EGYIK De én azt akarok!

MÁSIK Nem lehet.

EGYIK Akkor tobzoskát.

MÁSIK Azt sem lehet. Megharagudnak a gülük.

EGYIK Nem érdekelnek a gülük! Denevért akarok!

MÁSIK Nem kaphatsz most denevért.

EGYIK Kígyópörit.

MÁSIK Az is elfogyott már. Figyelj. A denevértől jött egy kis betegség, és a gülük most kiabálnak, hogy nem lehet enni vadállatokat.

EGYIK Akkor koalát.

MÁSIK Az meg nagyon fogy.

EGYIK Denevér?

MÁSIK Csillagom, nincs denevér. Nincs tobzoska, nincs kígyó. Valami mást kéne hamiznod. Pattogatott bogárka?

EGYIK Fúj!

MÁSIK Ne mondd már az ételre, hogy fúj! Azt már a gülük is eszik. Londonban bogárétterem is nyílt.

EGYIK És abban csak az van?

MÁSIK Abban csak.

EGYIK Bolondok azok a gülük.

MÁSIK Igen, de nekik így jó. Mit kér a fénylő lampionom vacsorára?

EGYIK Denevért.

MÁSIK Nem kaphat a kis rizsszemem denevért. Teknőshusi? Békuci?

EGYIK Denevért akarok!

MÁSIK Kutyafülét!

EGYIK Jó.

MÁSIK Tényleg?

EGYIK Tényleg.

MÁSIK Jól van, angyalom. Akkor hozd be a kutyus fülét a fagyasztóból, addig hevítek a wokban egy kis pálmaolajat.

*Sötét. Zene.*

*4.*

*Fény. Két oldalról jönnek. Egyik maszk nélkül, Másik maszkban.*

EGYIK Na, mi van. Tünetelünk, tünetelünk?

MÁSIK Hogy érted ezt?

EGYIK Hát hogy felvetted a maszkot.

MÁSIK Mindenkinek fel kell vennie a maszkot.

EGYIK Aki nem tünetel, annak nem kell felvennie. Azért kell a maszk, hogy aki köhög, ne köhögje pofán az egészségest.

MÁSIK Jaj, de okos vagy! Már ehhez is értesz?

EGYIK Ellenkezőleg. Mivel nem értek hozzá, hallgatok az okosabbra. Amit elmondtam, az a WHO ajánlás.

MÁSIK Ugyan már! Mindenki tudja, hogy fel kell venni a maszkot!

EGYIK Mindenki, aki okosabbnak képzeli magát az Egészségügyi Világszervezetnél. De én ennél szerényebb vagyok.

MÁSIK Ehelyett inkább megölsz mindenkit?

EGYIK Persze! Rajtad kezdem! Na, vedd már le azt a szart!

MÁSIK *(leveszi)* De nem köhögsz!

EGYIK Kösz, most nem.

MÁSIK És mit szólsz?

EGYIK Mihez?

MÁSIK Tudod!

EGYIK Nem tudom.

MÁSIK Hogy hazudnak!

EGYIK Kik. Miről.

MÁSIK A vírusról.

EGYIK Hát sokfélét mondanak, az biztos.

MÁSIK De nem úgy! A fertőzöttek számáról!

EGYIK Kiírják minden nap a neten.

MÁSIK Hát pont az a nem jó! Figyusz! A kollégám anyósa tuti koronás! Meg se vizsgálták! Kiírtak neki antibiotikumot, oszt jónapot!

EGYIK Ha antibiotikumot írtak neki, akkor tuti nem koronás, mert a vírusra nem hat az antibiotikum.

MÁSIK Te azt honnan tudod? Már rögtön orvos is lettél? Figyusz! A szomszédom unokatestvérének a sógora beszélt a tüdőgondozó igazgatójával. Az elmondta, hogy neki is alá kellett írni a titoktartást és hogy amiről tud, csak az körülbelül 1000 halott. Csak náluk!

EGYIK Ennek annyi értelme van, mint a siket jeltolmácsnak maszkban. Nettó hülyeség.

MÁSIK Sajnos nagyon is van benne valami, mert még február első napjaiban be akarták zárni a művházat. Felhívtam a vezetőt, mert jóban vagyok vele. Kérdeztem tőle, hogy tényleg bezárják, mert én ott vezetek szakkört. Erre azt mondta, hogy igen, be fogják zárni hamarosan, mert a polgármester összeült a környékbeli körzeti orvosokkal, és már akkor volt körülbelül harmincnégy fertőzött.

EGYIK Február elején.

MÁSIK Igen! Sőt akkor már volt egy halott is!

EGYIK Az a szezonális influenza lehetett.

MÁSIK Mert te jobban tudod innen a karosszékből!

EGYIK Figyi. A lappangási idő azóta már sokszorosan eltelt. Ha az exponenciális fertőzést veszed alapul, már dögrováson kéne lennie az egész utcának.

MÁSIK Most meg már akadémikus is lettél? Mit beszélsz ilyeneket? Ha olyan kevés fertőzött van, akkor miért kellene bezáratni mindent? Nem zörög a haraszt!

EGYIK Az olaszoknak február 22-én is még csak száz fertőzöttjük volt. Aztán láttuk, mi lett velük. Szerinted meg nálunk február elején 34? Érted már, mekkora baromságot állítanak?

MÁSIK Figyelj, a kormány mondja az M1-en hogy sokkal több fertőzött van, mint amiről ők tudnak!

EGYIK Igen. Mert az enyhe tünetes fiatal orvoshoz sem megy. Ezért kell, hogy ellapítsák a járványgörbét. Ehhez kell a kijárási korlátozás.

MÁSIK De hiába, ha már ezer halott van csak a tüdőgondozóban!

EGYIK El se férnének. Pont a halottak számával nem tudnak ügyeskedni.

MÁSIK Ne viccelj már! Valaki meghal koronában, leteszik a vonatsínre, aztán ráírják, hogy a halál oka baleset.

EGYIK Tudod, hogy a karantén óta hogy lecsökkentek a baleseti halálok?

MÁSIK Már rendőr is vagy?

EGYIK Nem. De láttam a neten egy interjút, ahol az országos rendőrfőkapitány elmondja.

MÁSIK Az tuti egy féknyúzoldal volt!

EGYIK Nem tök mindegy? Interjú volt. A rendőrkapitánnyal.

MÁSIK Jaj már! És azt hiszed. olyat nem tudnak hamisítani? Mozog a szája, de felvették előtte a hangszínét, aztán begépelnek bármilyen szöveget és a gép elmondja az ő hangszínén!

EGYIK Eskü?

MÁSIK Eskü!

EGYIK Ez durva. De szerintem az egész kamu.

MÁSIK Melyik egész?

EGYIK A vírus. Tudtad, hogy Vuhanban van egy víruslabor?

MÁSIK Komoly?

EGYIK Ja. És alighogy bedőltek a tőzsdék, a kínaiak olcsón felvásárolták az összes külföldi vállalat részvényeit, akik náluk vannak.

MÁSIK Azta!

EGYIK És most meg hozzájuk kuncsorog az egész világ maszkért, fertőtlenítőért, meg lélegeztetőgépért!

MÁSIK Ki van ez találva! De én meg azt hallottam, hogy az amcsik döntötték be Kínát! Odaküldtek fertőzött katonákat valami harci játékokra még novemberben.

EGYIK Ja, az megvan.

MÁSIK Csak elkalkulálták magukat, mert a vírus mutálódott, aztán most ők is szopnak.

EGYIK De azt tudod, hogy a svédek nem is védekeznek?

MÁSIK *(röhög)* Svédek svédekeznek. De hülye vagy!

EGYIK Ők is tuti tudnak valamit! Az egész csak arra jó, hogy bedöntse a gazdaságot!

MÁSIK Ja! Az meg megint csak a Bilderbergéknek hasznos! Betámadják a nemzeti valutákat, mint most a Soros a forintot!

EGYIK Ja! Aztán alamizsnát lök belőle Budapestnek.

MÁSIK Az! Közben meg megnő a munkanélküliség, lezuhan a munkabér, és már nem is kérsz többet, mint a migráns!

EGYIK Ki van ez találva!

MÁSIK Kamu az egész!

EGYIK Ezt most jól összeraktuk!

MÁSIK Az egész vírus egy nagy blöff! Szarok a karanténra! Megyek is a barátnőmhöz és neki is elmondom!

*Kivágtat. Sötét. Rövid zene.*

*5.*

*Fény. Másik lázasan jegyzetel, mikor Egyik belép.*

EGYIK Mi jót írkálsz?

MÁSIK Hagyjál. Leltározok.

EGYIK Könyveidet?

MÁSIK Dehogy! Élesztő 112 darab, wc-papír nyolc tekercses huszonhat darab… Képzeld, a Mosonyiné elvitt előlem egy raklappal! Liszt 37 kiló, olaj 11 liter, cukor 26 kiló. Nagyon kevés.

EGYIK Mihez kevés? Mit főzöl?

MÁSIK Ne szórakozz már velem! Kijárási tilalom lesz, nem lehet semmit venni.

EGYIK A boltba csak kiengednek.

MÁSIK De oda ki szállítson mit, te nagyokos, ha kijárási tilalom van? És ki termelje meg? Be kell spájzolni, az a biztos!

EGYIK Csak gerjeszted a pánikot.

MÁSIK Én gerjesztem a pánikot? Amikor tegnap lementem, már nem volt száraztészta!

EGYIK Persze, mert valamelyik hasonszőröd elvitte.

MÁSIK Jézusom! Hasonszőr! Borotvát is kell vegyek. Húsz elég lesz?

EGYIK Hazahordjátok a sok vackot, aztán mit kezdünk vele? A borotva még hagyján, de a liszt például megmolyosodik.

MÁSIK Köszi! *(jegyzetel)* Harminc csomag levendula, tíz Chemotox…

EGYIK Ha így telerámolod a kamrát, leszakadnak a polcok.

MÁSIK *(jegyzetel)* Húsz csomag tipli. Három kiló gipsz, új spakni…

EGYIK Meg aztán ki eszik cukros lisztes vécépapírt olajban sütve? Nem fekszi az meg a gyomrot?

MÁSIK *(jegyzetel)* Tíz doboz cukormentes Rennie, hatvan csomag szódabikarbóna…

EGYIK Tudod, mi lesz ebből? Emberek fogják leütni egymást egy doboz gyufáért!

MÁSIK *(jegyzetel)* Négy sokkoló, öt paprikaspray…

EGYIK Hagyd már ezt a hülyeséget. Gyere, bújjunk inkább össze.

MÁSIK Úristen! Hogy én mekkora barom vagyok! Száz doboz gumi! *(kirohan)*

*Sötét. Rövid zene.*

*6.*

*Csöngetnek. Fény. Csöngetnek. Szünet. Kulcszörgés.*

EGYIK *(belép szatyrokkal)* Anya! *(körüljár)* Anya! *(kilép a másik oldalon)* Anya, hol vagy?

*Másik öregasszony maszkban besurran ott, ahol Egyik bejött és leül.*

MÁSIK Itt vagyok, kisfiam.

EGYIK *(visszatér szatyrok nélkül)* Hol voltál?

MÁSIK Itt ültem, csillagom.

EGYIK Nem ültél ott.

MÁSIK De, csak csendben voltam.

EGYIK Az előbb jöttem be és láttam, hogy nem vagy ott, anya!

MÁSIK Szunyókáltam.

EGYIK Nem voltál ott.

MÁSIK De.

EGYIK Hol voltál?

MÁSIK Gizinél.

EGYIK Anya. Gizi néninek is én viszem a bevásárlást, emlékszel? Most jöttem tőle és nem voltál ott.

MÁSIK Láttam ám, hogy jössz. Azért gyorsan kijöttem tőle, és visszaültem ide, hogy ne szidjál le.

EGYIK De anya. Az előbb jöttem be és nem voltál itt.

MÁSIK Persze, mert te sokkal gyorsabban mozogsz! Nekem nem olyan jók ám a lábaim már, mint neked!

EGYIK Azt mondod, hogy megelőztelek? De hol? Hogy? Nem láttalak útközben.

MÁSIK Én láttalak…

EGYIK *(sóhajt)* Hol voltál.

MÁSIK Kenyérért.

EGYIK De tudtad, hogy hozok.

MÁSIK Tudtam, mert te vagy az én kis csillagom.

EGYIK De ha tudtad, miért mentél le?

MÁSIK Hátha elfelejted.

EGYIK Anya. Délután négy van. Nem is engednek be a boltba.

MÁSIK Hogyhogy nem engednek be? Mi az, hogy nem engednek be? Majd azt próbálják meg, hogy nem engednek engem be!

EGYIK A 65 év felettiek kilenc és dél között mehetnek boltba. Benne volt a tévében is.

MÁSIK Az operatívban?

EGYIK Igen.

MÁSIK Ja, én azt nem láttam.

EGYIK Lehet, hogy nem láttad, de nem engednek be.

MÁSIK Engem beengednek.

EGYIK Nem, nem engedhetnek be, mert megbüntetik őket.

MÁSIK Ja, igen, azt mondták, de mondtam, hogy én nem láttam, úgyhogy beengedtek.

EGYIK Anya! Nem engedhetnek be! Egy öreget sem engedhetnek be!

MÁSIK Öreg a jó édes anyukád!

EGYIK Bocsáss meg. Igen. A szépkorúakat nem engedhetik be.

MÁSIK Mi ezen a szép? Hogy beteg vagyok, öreg vagyok és még a boltba se engednek be?

EGYIK Ez a törvény.

MÁSIK Én meg letojom a törvényt és bementem!

EGYIK És hol a kenyér?

MÁSIK Megettem.

EGYIK Mennyit vettél?

MÁSIK Kilót.

EGYIK Utánam jöttél meg. Az úton megetted?

MÁSIK Fél kilót.

EGYIK A bolttól idáig megettél fél kiló kenyeret? A következő sarkon van a bolt.

MÁSIK Akkor negyed kilót.

EGYIK Anya…

MÁSIK Ennyi sétát sajnálsz tőlem, hogy a következő sarok?

EGYIK Anya. Senki nem sajnál tőled semmit. Azért járok ide minden nap a város másik végéről, hogy mindened meglegyen.

MÁSIK Hát énértem ne hozzál ilyen nagy áldozatot! Én is szívesen császkálnék a város másik végére! Majd én lemegyek magamnak a közértbe!

EGYIK De ma nem ott voltál, ugye?

MÁSIK Nem! Gyuláékkal kanasztáztam, ha tudni akarod!

EGYIK A művházban???

MÁSIK Dehogy a művházban! Oda se engednek be a majmok! A Dunaparton!

EGYIK De hát az öt megálló!

MÁSIK És ha öt megálló? Megéltem az ostromot, ötvenhatot, Kádárt, a rendszerváltást, mit nekem még öt megálló!

EGYIK Azért próbálok segíteni, hogy ezt is túléld.

MÁSIK Nem kell a segítséged! Hoztál gesztenyepürét?

EGYIK Igen.

MÁSIK Akkor azt mutassad, ne a szájad járjon!

*Kimennek a túloldalon. Sötét. Rövid zene.*

*7.*

EGYIK Szerintem meghaltam.

MÁSIK Mi?

*Lassú fény. Egyik és Másik a színpadon ül.*

EGYIK A tudatos álmodásban van ilyen, hogy azt kell észrevenned, hogy minden szürreális. Hogy ilyen a valóságban nincs. És onnan tudod meg, hogy álmodsz.

MÁSIK De ez hogy jön ide?

EGYIK Körülnéztem.

MÁSIK És?

EGYIK És ilyen nincs. Ilyen nem lehet. De ugyanakkor biztosan nem álmodom.

MÁSIK Azt honnan tudod?

EGYIK Álomban, ha ránézek egy feliratra, elolvasom, elnézek, visszanézek és újra elolvasom, akkor meg kell, hogy változzon. De most akármennyit nézegetek bármerre, mindenhol csak azt kérdezgeti a Győrfi a pofámba, hogy hova, hova?

MÁSIK És az mit jelent?

EGYIK Hát hogy nem álmodom, az biztos. De a valóság sem lehet, az tuti. Úgyhogy szerintem meghaltam.

MÁSIK Hát én?

EGYIK Azt nem tudom. Attól függ, hogy te mit látsz.

MÁSIK Én ugyanazt, amit te.

EGYIK Nem te. Te csak az én fantáziámban létezel. Te valahol máshol vagy. Az lenne érdekes, hogy ott mit látsz. Itt nincs saját tudatod, csak nekem válaszolgatsz. hogy legyen kivel dumálnom.

MÁSIK Na, azért ennyire nem bírlak.

EGYIK Látod? A humorom azért még megmaradt. De az tuti, hogy meghaltam.

MÁSIK És milyen?

EGYIK Hát baromi uncsi. Az a baj, hogy a hitemet már gyerekkoromban elvesztettem. Anyám olyan jól elmagyarázta a református vallást, hogy nyolc éves koromban sikító halálfélelem-rohamom volt.

MÁSIK Tudom, azt mesélted.

EGYIK Azért tudod, mert te is én vagyok. Ne szólj közbe.

MÁSIK Hogyne főnök ☺

EGYIK Tiszta materialista lettem, és az volt az elvárásom, hogy a halálban egyszer csak kihúzzák a villanydrótot és kihuny minden. De ezek szerint mégiscsak van valami, ami túléli a halált.

MÁSIK És mi az?

EGYIK Valami, aminek a töke tele van a karanténnal.

MÁSIK Hát menj ki.

EGYIK Hiába. Az élet tűnt el. Fantáziálhatok napsütésről, meg madárcsicsergésről, minden eltűnt, ami eddig körülvett. Minden más lett. Minden megváltozott. Az agyam így dolgozza fel a halált.

MÁSIK Érdekes, amit mondasz.

EGYIK Ugye? Azon gondolkodom, hogy lehetséges-e, hogy mindenki így éli meg.

MÁSIK Abban biztos lehetsz.

EGYIK Nem. Nem ebben a világban. Itt minden az én megélésem. Te is, meg a napfény is, meg a madárcsicsergés is.

MÁSIK Hanem?

EGYIK Hanem emlékszem emberekre, akik meghaltak. Lehet, hogy ők ezt úgy élték meg, hogy akkor az ő világukra egyszer csak rátámadt a koronavírus? És azóta ott élnek a karanténban?

MÁSIK A karantén lenne a túlvilág? Ez azért elég durva.

EGYIK Igen. De azért nem annyira, mint a többi vallásos izé.

MÁSIK Hogyhogy?

EGYIK Mégis tovább folytatódik az életed. Még mindig beszélhetsz azokkal, akiket szeretsz. Ez akkor is jó, ha csak te képzeled őket.

MÁSIK És meddig tart? Lehet, hogy örökké?

EGYIK Lehet. Vagy egyszer csak ennek is vége lesz. Amikor már elfogadtad. Amikor már nem gyanakszol. Az első olyan pillanatban, amikor természetesnek éled meg, mégiscsak kihúzzák azt a drótot.

MÁSIK Vagy jön egy még durvább karantén. Amikor már ki sem mehetsz.

EGYIK Egyre kisebb területre kell húzódnod. Már a szobádból sem mehetsz ki.

MÁSIK És mondjuk az is eltart pár száz évig.

EGYIK Na, jó, ezt hagyjuk abba, mert beparáztam…

*Sötét. Rövid zene.*

*8.*

*Fény. Egyik és Másik két oldalról belép. Mindketten a nézőtér felé néznek, így derül ki, hogy nincsenek egy térben.*

EGYIK Haló.

MÁSIK Lajoska?

EGYIK Igen, igen. Múltkor tetszett visszajelölni, mikor legutóbb voltam a szállón.

MÁSIK Igen, emlékszem. Most is a szállón vagy?

EGYIK Igen, igen. És beléptem a meszendzsirbe.

MÁSIK Látom, Lajoska, ott beszélünk.

EGYIK Hogy teccik lenni?

MÁSIK Köszönöm jól, Lajoska. És te?

EGYIK Én éhes vagyok.

MÁSIK Lajoska, tudod, hogy csak koldusoknak szoktam adni.

EGYIK Én is koldus vagyok…

MÁSIK Nem, Lajoska, azt már megbeszéltük. Te nem koldulsz, hanem tarhálsz. A koldus egy szép, régi szakma. A koldus szépen csendben leül a földre, maga elé tesz egy tálkát és majd én eldöntöm, hogy adok-e vagy nem.

EGYIK Tudom, de éhes vagyok.

MÁSIK De hogy gondolod, Lajoska? A szálló a város másik végén van. Idejönnél kijárási korlátozás idején és összefogdosnád a csengőmet, hogy adjak egy kis aprót?

EGYIK Nem, nem.

MÁSIK Akkor meg? Talán utaljak?

EGYIK Nem, nem. Nincs nekem bankfiókom.

MÁSIK Akkor mit csináljak?

EGYIK Vajas kenyeret.

MÁSIK Csináljak egy vajas kenyeret?

EGYIK Igen!

MÁSIK És hogy lesz? Eljössz érte?

EGYIK Nem, nem. Csak megnézném, hogy milyen.

*Gyors sötét. Rövid zene.*

*9.*

*Fény. Egyik remegve ül a földön. Egy fecskendőt próbál kibontani a csomagolásából, kevés sikerrel. Másik belép és egy kis ideig szótlanul figyeli.*

EGYIK Basszus… Basszus…

MÁSIK Hogy vagy?

EGYIK Szarul.

MÁSIK Elvonás?

EGYIK Ja.

MÁSIK Nem hoz a Tinyó?

EGYIK Neki sincs. Senkinek nincs már.

*Másik leül Egyik mellé.*

MÁSIK Akkor miért bontogatod ezt?

EGYIK Beadok csapvizet. Vagy C-vitamint.

MÁSIK Az mire jó?

EGYIK Semmire.

MÁSIK Hát akkor?

EGYIK *(kitör)* Szúrásigényem van!

MÁSIK Ne légy hülye. Tudod mit csinált a Lajos?

EGYIK Biztos hülye volt.

MÁSIK Az. A patikába ment be.

EGYIK Patikába?

MÁSIK Oda. Beállt a patikus elé. Fogott egy papírt és ráírta, hogy Inj. Morfíni, Szkatt. orig. numero kettő duosz. Még azt is, hogy Statim. Tök szabályosan egy morfiumos vényt. Aztán benyújtotta a patikusnak.

EGYIK *(kínjában röhög)* Ne bassz…

MÁSIK Tudod, mi lett?

EGYIK Ráhívták a zsarukat, gondolom.

MÁSIK Nem. Jó fej volt a csávó. Átvette a lapot, megfordította, rajzolt rá egy dobozt, ráírta, hogy morfin és kiadta.

*Röhögnek.*

EGYIK Akkor sem bírom ki.

MÁSIK Mert úgy döntöttél. Döntsd el, hogy kibírod.

EGYIK Jaj, de nagyon Coelho lettél mostanában!

MÁSIK Na, figyusz. Mamáék elküldték a disznótoros maradékát. Tele lett vele két polc a hűtőben. Nem kajálsz inkább valamit?

EGYIK Nem tudok. Zizegek. Te nem eszel?

MÁSIK Nem. Még várnom kell.

EGYIK Ja, a cukrod. Tudom. Hé, inzulinod van elég?

MÁSIK Ne izgulj. Felspájzoltam belőle, mint nyugger az élesztőből. Az otthoni dokival is többet írattam, meg az ittenivel is. És tegnap ki is váltottam. Dugig vagyok. De kedves, hogy aggódsz. *(megpuszilja)*

EGYIK Figyi. Mennyit tolsz?

MÁSIK Hogyhogy?

EGYIK Hány egységet?

MÁSIK A bázisom huszonöt.

EGYIK És ötven kiló vagy.

MÁSIK Te meg kedves.

*Egyiknek sikerült végre kibontani a fecskendőt. Odanyújtja Másiknak.*

EGYIK Figyi, adsz ebbe ötvenet?

MÁSIK Mi van?

EGYIK Léci, adj ebbe ötven egységet. Kipróbálom intravénásan.

MÁSIK Ne legyél állat! Combba adom a huszonötöt és úgy, hogy a szervezetemnek szüksége is van rá!

EGYIK Nekem is.

MÁSIK Komolyan?

EGYIK Kérlek.

MÁSIK Hát te egy orbitális barom vagy.

*Másik felkászálódik és kilép a színpadról.*

EGYIK *(utána kiált)* Király csaj vagy! *(tűt is szed elő és remegő kézzel nyitja)*

*Másik dúlt arccal hozza az inzulinpenjét. Szinte hozzávágja Egyikhez.*

MÁSIK Barom.

EGYIK *(kikapja a kezéből)* Csókollak!

*Vigyázva átnyom a penből a fecskendőbe. Visszaadja a pent, a tűt ráteszi a fecskendőre. Feltűri az ingét.*

MÁSIK Fúj! Ezt sosem bírtam végignézni!

*Egyik pumpál.*

EGYIK Ne hülyülj. Napi ötször szúrod magad.

MÁSIK De nem vénába!

*Egyik elkezdi lassan beadni magának.*

EGYIK A vénában nincs is ideg! Neked sokkal jobban fájhat.

MÁSIK De hogy az eredbe… Jézusom… És most majd mentőt is kell hívnom?

EGYIK Nem gondolnám.

MÁSIK Juj, vérzik.

EGYIK Persze, kicsim. Az a jó.

MÁSIK Mi ebben a jó?

EGYIK Mindjárt jó.

MÁSIK Borzalmas.

*Egyik kirántja a tűt és elszorítja a sebet.*

EGYIK Kész is.

MÁSIK Vadállat. Érzel valamit?

EGYIK Még nem.

MÁSIK Tiszta hülye vagy.

EGYIK O, ó!

MÁSIK *(riadtan)* Mi van?

EGYIK Érdekes.

MÁSIK Mondd már!

EGYIK Hehe. Persze, gondolhattam volna.

MÁSIK Hogy vagy? Mi van veled?

EGYIK Óriási! Mindjárt jövök!

*Felpattan és kirohan.*

MÁSIK Basszus… *(előveszi a telefonját, beüt egy számot)* Gabi, ez a hülye betolt ötven egység inzulint intravénásan. Para van?... igen, az enyémből… azt mondta, szúrásigénye van… ötven egységet… … … tényleg? *(elröhögi magát)* Ne szórakozz… jó, akkor nem parázom… oké, megnézem… *(kimegy a takarásba, onnan hallatszik tovább, nagyon röhög)* Ez nagyon komoly! Tényleg felzabálja! Két polc volt tele! Az utolsó szalonnahéjat rágja! Ez baromi durva!

*Sötét. Rövid zene.*

*10.*

*Fény. Egyik és Másik két oldalról belép. Mindketten a nézőtér felé néznek, így derül ki, hogy csetelnek egymással.*

EGYIK Na, mi van?

MÁSIK Átmehetek?

EGYIK *(fejét rázza csukott szájjal)* Ü, ü.

MÁSIK Légyszi…

EGYIK Nem lehet. Marika néni mindig látja, ha kijössz a gangra. Előtte kellene átjönnöd és folyton az ablakban lóg.

MÁSIK Ja, ez tök borzasztó. Mit tud bámulni az üres udvaron?

EGYIK Hát az utca felé nem lát ki.

MÁSIK Jó, de akkor is…

EGYIK Mindegy, ő dolga. Szóval ne gyere.

MÁSIK *(cicul)* Nem akarod?

EGYIK Te mit akarsz.

MÁSIK *(cicul)* Látni téged.

EGYIK Fenéket. Múltkor már bedőltem, most nem fogok.

MÁSIK *(cicul)* Kérlek…

EGYIK Tudom, hogy csak a kutyát akarod levinni.

MÁSIK Oké, igen, de mit csináljak, ha nekem nincs? Megpusztulok idefent.

EGYIK Nem érdekel.

MÁSIK De te utálod sétáltatni, mondtad.

EGYIK Mondtam, de ma már lent volt. Nyolcszor.

MÁSIK Nyolcszor?

EGYIK Igen. Hajnalban azért én is levittem. Jót tett a friss levegő.

MÁSIK És tőlem sajnálod?

EGYIK Aztán reggel levitte a húgom.

MÁSIK De ő még allergiás is a kutyaszőrre!

EGYIK Igen, de nem volt cigije. Aztán levitte anyám.

MÁSIK Sose szokta.

EGYIK Kedve támadt. Aztán átjött Balázs és Gyula.

MÁSIK Együtt?

EGYIK Nem. Balázs levitte, Gyula addig itt toporgott az ajtó előtt. Szegény dög be akart jönni, de Gyula kikapta a pórázt Balázs kezéből és elrohant vele.

MÁSIK Durva…

EGYIK Csak látnád szegény állatot. Piheg a szőnyegen. Az egyik mancsát még húzza is.

MÁSIK De biztos kell neki pisilni…

EGYIK Ennek? Előlegbe elpisilte karácsonyig.

MÁSIK És Cili?

EGYIK Nem viheted le Cilit!

MÁSIK De miért?

EGYIK Mert macska!

MÁSIK De vigyázok rá…

EGYIK Akkor se viheted le.

MÁSIK Teszek rá pórázt. Engedem fára mászni. Ott állok alatta és leszedem, ha nem tud lejönni.

EGYIK Nem viheted le.

MÁSIK De miért?

EGYIK Géza levitte húsz perce és még nem jött vissza.

MÁSIK És a teknősöd?

EGYIK Bori kérte el. Már egy órája eltűntek.

MÁSIK Gyurika?

EGYIK Gyurika egy papagáj!

MÁSIK Én meg megdöglöm itt bezárva!

EGYIK *(megsajnálja)* Na, jó. Leviheted Gedeont.

MÁSIK Gedeont?

EGYIK Ja.

MÁSIK Ki az a Gedeon?

EGYIK Egy guppi. Tök ari.

MÁSIK Köszi, köszi! Búrok valahonnan egy üveget és repülök!

*Másik kirohan. Egyik bólogat. Sötét. Rövid zene.*

*11.*

*Fény. Egyik a padlón görnyed és valamit terelget egy fadarabbal. Kisvártatva Másik is belép. Kis szünet.*

MÁSIK Mi jót csinálsz?

EGYIK Csssss!

MÁSIK Mi van? Megzavartam valamit?

EGYIK Ne már! Így nem lesz szabályos!

MÁSIK De micsoda?

*Egyik abbahagyja a tevékenységet és nagy sóhajjal feláll.*

EGYIK Hangya Petit és Hangya Vilit versenyeztettem, hogy melyikük mennyi idő alatt ér vissza a bolyba. Petitől már volt egy eredményem, de Vili futásába beleszóltál, pedig a szabályok között szerepel a hanghatások szempontjából semleges környezet.

MÁSIK Uhhh. Jól vagy?

EGYIK Teljesen. Ez egy tökéletesen megszervezett hangyafutam. Ha tudom szabványosítani a rendszert, fogadásokat tudok szervezni belőle a bandának.

MÁSIK Az iszákos haverjaidnak, akikkel zsugázni jársz össze?

EGYIK Csak jártam. Tegnap megpróbáltuk az online ultit. Ne tudd meg, mekkora kavarodás lett belőle. De tippmixezni azért csak tudnánk, ha lennének hozzá jó sportágak, mint ez az ígéretes hangyafutam.

MÁSIK Miért? Az igazi tippmix nem jó?

EGYIK Az „igazi” tippmix? Tudod, milyen meccsek vannak ott kiírva?

MÁSIK Szerencsére nem.

EGYIK Asztali tenisz meg darts!

MÁSIK Ja, persze, mert foci már nincs.

EGYIK Dehogy nincs! Fehérorosz tartalékbajnokság, meg nicaraguai tartalékbajnokság.

MÁSIK *(majdnem felröhög)* És mi a baj? Megállt a tudomány?

EGYIK A végeredményre fogadni még csak-csak, de a félidei eredményt is kérdezik.

MÁSIK *(majdnem felröhög)* Hát ne fogadj több gólra, mint a végén…

EGYIK Nagyon vicces… De a fehéroroszoknál még az is bejátszik.

MÁSIK De miért nem várod meg, míg véget ér az egész?

EGYIK Nem bírjuk kivárni! A játék nagyon kell! Fogadás nélkül nem élet az élet!

MÁSIK Én elvagyok…

EGYIK Az más! A jutubon üveggolyókat engednek egy kertben kiásott labirintusba és fogadni lehet, hogy melyik ér oda előbb!

MÁSIK A jutubon.

EGYIK Igen! Próbáltam a galambokrai is valami fogadást csinálni, de teljesen megbízhatatlanok! Néha órákig nem jönnek!

MÁSIK Szóval nem vagy meg fogadás nélkül.

EGYIK Az lehetetlen. És a fiúk is rápörögtek. Ezekkel a hangyákkal…

MÁSIK Figyelj. Fogadjunk, hogy nem sikerül elmosogatnod húsz perc alatt.

EGYIK Na jó, ez nem vicces! Semmit nem értesz meg a férfiakból! A mi életünk gyökeresen megváltozott! Nem mehetünk a kocsmába, meccsre, nem vitatkozhatunk órákat a tipmix meccsekről!

MÁSIK Szerinted nekünk könnyebb?

EGYIK Hát persze! Bevásárolhatsz, vezetheted a háztartást úgy, ahogy eddig! Mondd már meg, mi változott?

*Sötét. Rövid zene.*

*12.*

*Fény. Egyik és Másik két oldalról belép. Mindketten a nézőtér felé néznek, így derül ki, hogy nincsenek egy térben. Egyik öregembert játszik, Másik prolicsajt.*

EGYIK Tessék.

MÁSIK A Kiss úr?

EGYIK Tessék?

MÁSIK A Kiss úr az?

EGYIK Igen.

MÁSIK Az unokája a Gergő.

EGYIK Igen. Ki beszél?

MÁSIK Én beszélek, a Gergőnek baja van.

EGYIK Mi történt a Gergőkével?

MÁSIK Vírusos lett a Gergőke, bevittük a Lászlóba.

EGYIK Jaj, Istenem! Ön a kezelőorvosa?

MÁSIK Az, igen. Van egy gyógyszer neki, de drága.

EGYIK Be lehet menni hozzá?

MÁSIK Nem lehet bemenni és még beszélni sem lehet vele. Oxigénba van.

EGYIK Hát ez borzasztó.

MÁSIK Van egy gyógyszer neki, de drága.

EGYIK Van a Gergőnek TB-je.

MÁSIK Mi?

EGYIK Van munkahelye Gergőnek. Fizeti a cége a társadalombiztosítást.

MÁSIK Ja. De mi tunnánk adni neki a gyógyszert, de az drága. Megfizeti?

EGYIK Nem fedezi a TB?

MÁSIK Fizeti azt a gyógyszert?

EGYIK Ez egy ilyen kísérleti gyógyszer?

MÁSIK Ja. Kísérlet. De nincs ingyen. Keveset csináltunk. Megfizeti?

EGYIK Maguk csinálták?

MÁSIK Ja. Kutató vagyunk.

EGYIK Nem orvos?

MÁSIK De. Az is. Mi kutatjuk a gyógyszert. Megfizeti?

EGYIK Meg.

MÁSIK Akkor megyünk a pénzért.

EGYIK Nincs itthon pénz.

MÁSIK Azt mondta, megfizeti.

EGYIK Meg. Utalással.

MÁSIK *(kiszól)* Faszom, Józsi, bankozni akar. Van bankunk?

EGYIK Hová utalhatok?

MÁSIK Van bankunk. Utaljon.

EGYIK Beszélnem kell Gergőkével.

MÁSIK Nem lehet. Oxigénba van.

EGYIK De muszáj beszélnem vele.

MÁSIK Oxigénba van.

EGYIK Hát akkor sajnálom. Viszonthallásra.

MÁSIK Nem fizeti meg? Bankkal.

EGYIK Öregember vagyok. Nem értek hozzá. Mindig a Gergőke segít azt utalásban.

MÁSIK Zsugori geci!

*Kirohan. Sötét. Rövid zene.*

*13.*

*Fény.*

EGYIK Mire gondolsz?

MÁSIK Bebábozódtunk.

EGYIK Tessék?

MÁSIK Olyan az egész.

EGYIK Mi van?

MÁSIK Engem arra emlékeztet. Fogtál már bármilyen bábot?

EGYIK Báboztam kiskoromban.

MÁSIK Nem úgy. Volt békám. Lisztkukacot adtam neki. Egyszer a lisztkukacok bebábozódtak. Ahogy megfogtam őket, hajladoztak egy kicsit, de ez sehol sem volt ahhoz a mozgékonysághoz képest, mint mikor még kukacok voltak. Úgy néztek ki, mint a csecsemők a pólyában. Fehérek és védtelenek. Érezhető élet, de látható tehetetlenség. Röghöz kötöttség.

EGYIK Ja, értem. Hát valahogy úgy.

MÁSIK Már semennyire sem látszott a kukacságuk. Pajzs alakúak voltak, ahogy majd bogárkorukban, és a hasi oldalukon már kirajzolódtak a kialakuló lábak, de azok is meg voltak kötve ebben a fehér, lágy pólyában. Úgy néztek ki a lábaik, ahogy a halott bogaraknak, mert MÉG halottak voltak. Érted?

EGYIK Értem.

MÁSIK Szerintem pont olyan. Eddig éltük a kukaclétünket. Folyton mocorogva át meg átfurkáltuk a bolygónk testét. Bányákat, metrókat építettünk. Még az óceánok mélyét is kábelekkel kötöttük gúzsba. Mindent megrágtunk. Aztán odaszartunk és odébb álltunk. De az az „odébb” ugyanott volt. A Föld olyan, mint egy szilva. Szép és kék és gömbölyű. De kukacok furkálnak vágatokat benne. Odaszarnak és abban a szarban élnek, de már annyian vannak, hogyha kitátják a szájukat, akkor abba is szar kerül, mert olyan kevés lett a szilva.

EGYIK Nagyon érzékletes…

MÁSIK És most bebábozódtunk. Már semmi sem emlékeztet kukaclétünkre. Abbahagytuk a mocorgást és a szennyezést. Mozdulatlanul változunk.

EGYIK Én is?

MÁSIK Nincs kivétel. Már nem vagyunk kukacszerűek. Bábként már biztosan látszik az új alakunk és kifejlődtek a lábaink, csak gúzsba vannak kötve a pólyában. De magunkat nem ismerhetjük fel, mert fogalmunk sincs, mi lesz belőlünk, ha kikelünk. Bezárkóztunk és félünk. Ahogy a magzatok is azt hihetik, hogy a születés az élet vége, mert nem ismernek mást, csak az anyaméhet.

EGYIK Elmúlik ez az egész és folytatjuk onnan, ahol abbahagytuk.

MÁSIK Nem lehet. Az államok nem engedhetik meg maguknak, hogy a következő járvány is ilyen készületlenül érje őket. Nem lehetnek ennyire kiszolgáltatottak a többieknek. Kiderült, hogy nem számíthatunk a globalizált világra. Ami nincs itthon, az nincs. Az emberek dettó. Félni fognak túl messzire elmenni, de félni fognak a köhögéstől, a tüsszentéstől. Az allergiás lesz az új leprás. Aki ezt túléli, látja a válságban tönkre ment, munkáját vesztett, éhen halt milliókat és arra fog törekedni, hogy tartalékoljon. Ez nem a kukac tulajdonsága.

EGYIK Hanem?

MÁSIK Nem tudjuk. Hanem azé, amelyik most kikel. De persze van másik oldala is. Most újra eszünkbe jutott, milyen fontos az érintés. A másik emberi lény közelsége. Hogy mennyire tud hiányozni akkor, ha nem lehet. Ez is elindít majd valamit. Egy tétova ölelést, amely lassan indul a szívből és körkörösen haladva előre lassan betölti az ember közvetlen, aztán egyre távolabbi környezetét.

EGYIK Na, gyere ide. *(átöleli)*

MÁSIK De nem tudjuk, mi kel ki végül.

EGYIK Szerinted?

MÁSIK Szerintem? Szerintem a mi döntésünk. Ó, nem, a legkevésbé sem lesz ez tudatos döntés. A gondolataink fogják eldönteni. A vágyaink. A félelmeink. A bábon belül nincs szilárd anyag. Minden képlékeny. Gondolatainkkal gyúrjuk jövendő lelkünket.

EGYIK De szép.

MÁSIK Ha egy pillangóra gondoltál, akkor szép. De ha egy nagy, csúf, fekete bogárra…

EGYIK Cssssss... cssssss… pillangó… pillangó… pillangó…

*Lassú sötét.*